  Анжелика Тихонова корреспондент Дэбесэ Быдӟым Атыкай ож аръёсы Литваысь эвакуацие келям нылпиослэн улэмзы-вылэмзы сярысь «Обожжённое детство» фильм лэсьтӥсьёс вуылӥзы. Со сярысь ивортодэтъя «Удмуртия» агентстволэн корреспондентэзлы Дэбесысь лулчеберетъя но туризмъя центрысь методист Светлана Фёдорова вераз. 90 минутъем документальной фильмез «Б.У.Б.А - Арт» продюсер центрысь ӧнерчиос лэсьто. Солэсь шудыса пуктэм истори люкетсэ Ярославль улосвылысь Переславль-Залесский карын гожтӥзы, уго Удмуртиын съёмкаослы тупась юртъёс ӧвӧл. Нош Дэбесэ ивор люканы но куд-ог интыосты снимать карыны вуылӥзы. Ми Чупчидуре ветлӥм, отын Сретенской черкез снимать карим. Собере Байгурезе тубам. Дэбесэз вылӥысен гожтӥм. Озьы ик шур дуре ветлӥм Светлана Фёдорова, Дэбесысь лулчеберетъя но туризмъя центрысь методистСо сяна, фильм лэсьтӥсьёс Дэбесысь музее, школае вуылӥзы, Литваысь нылпиос сярысь курсовой уж гожъям кышномуртэн пумиськылӥзы. Светлана Фёдоровалэн кылъёсызъя, Быдӟым Атыкай ож аръёсы Дэбесэ Литваысь 100-лэсь трос пиналъёс келямын вал. Соосты черкогуртысь педучилищелэн (али политехникум) огъяулонниаз интыязы. Куке соос татчы вуизы, соослэн нокыӵе сиён-юонзы ӧй вал. Литваысь пиналъёс пӧлысь огезлэн тодэ ваёнъёсызъя, соос вуэмзы бере, мешокъёс кутыса, Дэбес кузя сиён юаны кошкизы. Мешокъёссэс гинэ люкам интые, берен уробоен берытсконо луизы, малы ке шуоно Дэбесын улӥсьёс соослы трос пӧртэм сиён сётӥзы Светлана Фёдорова, Дэбесысь лулчеберетъя но туризмъя центрысь методистОж бере Литваысь пиналъёсты берен вордскем палъёсазы келязы. Но одӥгез пинал висьыса Дэбесын ик улонысь кошкиз. Фильмез лэсьтӥсьёс солэн шайгу вылаз но ветлӥзы. Дэбесысь одӥгез ульча Литовской нимаське Пусъём, Быдӟым Атыкай ож аръёсы Литваысь, Польшаысь эвакуацие келям нылпиос Дэбесын гинэ ӧз улэ. Вал сыӵе нылпи юртъёс Каракулиноын но, Шарканын но, берпуметӥысьтыз пиналъёсты бӧрысь ӵапак Дэбесэ выжтӥзы. Со нылпи юртъёслэн историзы та дырозь рос-прос эскерымтэ на.  Фильм туэ сӥзьыл-толалтэ потыны кулэ. Тодэ вайытом, кемалась ик ӧвӧл Воткаын «Чайковский. Русский гений» фильмез возьматӥзы. Тегъёс: Мерлык Дэбес нылпиос Удмуртия фильм БыдӟымАтыкайож  